Diari Oficial de la Generalitat Valenciana


Sumari del DOGV 7779, del 11-05-2016 (2016/2901)

Aprovació definitiva del conveni urbanístic relatiu a l'ordenació de l'illa delimitada entre els carrers València, Joan XXIII, Maximiliano Thous i Mestre Chapí.
----------------------------------------------------------------------------------------------------------------------------------------------------------------

### Dades del document

Número de DOGV
:   7779

Data del DOGV
:   11-05-2016

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2016/2901


Data del document
:   21-04-2016

Organisme emissor
:   Ajuntament de Paiporta

Tipus de document
:   Anunci

Descriptors 

:   * Paiporta
    * administració local
    * pla d'urbanisme

Aprovació definitiva del conveni urbanístic relatiu a l'ordenació de l'illa delimitada entre els carrers València, Joan XXIII, Maximiliano Thous i Mestre Chapí. [2016/2901]  
El Ple de l'Ajuntament, en sessió celebrada el dia 31 de març de 2016, va aprovar definitivament el conveni urbanístic entre aquest ajuntament i Alfonso Olcina Ponce i altres, l'objecte del qual és determinar les obligacions que es deriven per a les parts, a fi de materialitzar i configurar jurídicament els aprofitaments urbanístics reservats a favor de la propietat, concretant l'ordenació de l'illa delimitada entre els carrers València, Joan XXIII, Maximiliano Thous i Mestre Chapí el text del qual és com segueix:  
  
«Paiporta, - de - de 2016.  
Reunits  
D'una part:  
..., alcaldessa presidenta de l'Ajuntament de Paiporta, representant legal d'aquest.  
?, secretari de l'Ajuntament de Paiporta.  
I d'una altra:  
Alfonso Olcina Ponce  
Petra Olcina Ponce  
Jorge Olcina Ponce  
Juan Miguel Iborra Olcina  
Francisco Peris Cano  
Juan Alfonso Flich Peris  
(D'ara endavant, indistintament, la propietat o els propietaris).  
Intervenen:  
?, en representació de l'Ajuntament de Paiporta, com a legal representant.  
 ?, en el seu propi nom, a l'efecte d'assistència i assessorament legal preceptiu.  
Els propietaris, en el seu propi nom i dret.  
Ambdues parts compten amb capacitat legal per a formalitzar el present conveni urbanístic i, com a base d'aquest, assenten els següents  
  
Antecedents  
1. Que en data 23 de desembre de 2008 els propietaris i l'Ajuntament de Paiporta van subscriure acta de cessió de sòl dotacional amb reserva d'aprofitament. En aquesta es van establir les següents clàusules:  
«Primera. Cessió dels sòls dotacionals. Els compareixents cedeixen a l'Ajuntament de Paiporta els sòls indicats en l'antecedent tercer per a la seua incorporació al domini públic municipal i a l'efecte que es procedisca a l'execució de les obres de construcció de glorieta en la intersecció de CV-404 i CV-406 projectades per la Diputació de València, el plànol de la qual s'adjunta.  
Segona. Reserva d'aprofitament. Els compareixents es reserven l'aprofitament urbanístic corresponent als sòls objecte de cessió conforme a la legislació aplicable.  
En cas de desenvolupar-se el sector de l'entorn de la Casa Gris en el qual se situen, l'inici de programació del qual ja ha sigut sol·licitat a l'ajuntament amb data 4 d'agost de 2008 i al qual s'adscriuran els terrenys objecte de cessió, l'aprofitament urbanístic corresponent a aquests serà el resultant del referit àmbit, participant els compareixents en el procés d'equidistribució i repartiment de beneficis i càrregues del citat sector conforme a aquest aprofitament, sense perjudici de l'aportació d'altres sòls de la seua propietat.  
Per al cas de no desenvolupar-se aquest sector i no poder materialitzar-se en aquest l'aprofitament urbanístic reservat, es procedirà a la seua valoració conforme a la llei a efectes d'indemnització.  
Tercera. Disponibilitat dels terrenys. En atenció a la urgència i la necessitat de les obres de construcció de la glorieta, l'Ajuntament de Paiporta tindrà plena disponibilitat dels terrenys a partir de la signatura de l'acta present, sense perjudici del que es disposa en la clàusula següent.  
Quarta. Aprovació de la reserva d'aprofitament. La cessió amb reserva d'aprofitament que ara s'efectua haurà de ser aprovada per l'ajuntament en la pròxima sessió plenària ordinària que se celebre i es farà constar en el Registre de la Propietat. En cas de no procedir-se a aquesta aprovació, quedarà sense efecte la cessió, podent els compareixents exercitar les accions legals oportunes per a recuperar els sòls cedits.  
Cinquena. Elevació a escriptura pública. Els cedents es comprometen a elevar a escriptura pública la cessió present en el termini màxim de tres mesos».  
2. Que els sòls objecte de cessió han sigut destinats per l'administració actuant a la finalitat pretesa per la referida acta. No obstant açò, no s'ha procedit per les parts a la formalització de la resta d'operacions per a procedir a la inscripció registral dels aprofitaments urbanístics reservats en favor de la propietat. De la mateixa manera, i per raons òbvies de l'escenari econòmic i financer i de total crisi del sector immobiliari que ha imperat en aquests últims anys, la programació urbanística del sector de l'entorn de la Casa Gris no s'ha dut a terme. Tampoc s'ha portat a efecte la valoració econòmica i pagament dels sòls cedits en favor de l'Administració.  
3. Que en data 8 d'agost de 2014 els propietaris van presentar davant de l'Ajuntament de Paiporta, en execució i compliment de la referida acta de cessió de sòl dotacional amb reserva d'aprofitament, proposta de pla de reforma interior modificatiu de l'ordenació estructural de l'illa delimitada entre els carrers València, Joan XXIII, Maximiliano Thous i Mestre Chapí de Paiporta, per la qual sol·licitaven a l'ajuntament que procedira a l'estudi i d'ofici a la tramitació administrativa del pla de reforma interior modificatiu presentat, junt amb la resta d'instruments urbanístics necessaris, fins a la seua aprovació definitiva, amb vista a la materialització dels aprofitaments urbanístics reservats a través de la futura programació urbanística que s'inicie.  
  
4. Que en data 16 de febrer de 2015 els propietaris van rebre escrit de l'Ajuntament de Paiporta en el qual es transcriu l'acord de la Junta de Govern Local, adoptat en sessió celebrada el 3 de febrer de 2015. En aquest s'acorda:  
«Primer. Donar-se per assabentada del document presentat per Javier Juan Baello Torres, en nom i representació d'Alfonso Olcina Ponce i altres, denominat Pla de reforma interior modificatiu de l'ordenació estructural de l'illa delimitada entre els carrers València, Joan XXIII, Maximiliano Thous i Mestre Chapí i, en conseqüència, es considera viable la proposta presentada sense perjudici que aquesta haja d'anar acompanyada de la documentació que requereix la indicada Llei 5/2014, de 25 de juliol, de la Generalitat, d'ordenació del territori, urbanisme i paisatge.  
Segon. Notificar als interessats i fer-loos saber que la proposta no podrà ser tramitada fins que no es disposen de tots els documents per a açò».  
5. Que la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (d'ara endavant LOTUP), en l'article 173, relatiu al contingut i efectes dels convenis urbanístics, estableix que «la subscripció de convenis urbanístics està subjecta a les limitacions d'aquesta llei i a les que deriven de les disposicions generals que els regulen en dret, en particular al que es disposa en la legislació de l'Estat sobre el sòl, i a la legislació bàsica del règim local».  
Per la seua banda, l'article 6.1 del Reial Decret Legislatiu 2/2008, de 20 de juny, pel qual s'aprova el text refós de la Llei de Sòl, conté que «Els particulars, siguen o no propietaris, hauran de contribuir, en els termes establits en les lleis, a l'acció urbanística dels ens públics, als quals correspondrà, en tot cas, la direcció del procés, tant en els supòsits d'iniciativa pública com privada»; així mateix, en el seu apartat 5 estableix que «Tant els propietaris, en els casos de reconeixement de la iniciativa privada per a la transformació urbanística o l'actuació edificatòria de l'àmbit que es tracte, com els particulars, siguen o no propietaris, en els casos d'iniciativa pública en els quals s'haja adjudicat formalment la participació privada, podran redactar i presentar a tramitació els instruments d'ordenació i gestió necessaris, segons la legislació aplicable. A aquest efecte, prèvia autorització de l'administració urbanística competent, tindran dret que se'ls faciliten, per part dels organismes públics, tots els elements informatius que necessiten per a dur a terme la seua redacció, i a efectuar en finques particulars les ocupacions necessàries per a la redacció de l'instrument conforme a la Llei d'Expropiació Forçosa».  
En el mateix sentit, i en el que al present cas interessa, l'article 2 de la LOTUP, en referir-se a les competències administratives, en l'apartat primer indica literalment que «Correspon a la Generalitat i als municipis exercir les potestats de planejament, gestió i disciplina, referides a les ordenacions territorial i urbanística, d'acord amb l'establit en la present llei»; a més, en l'apartat 3 expressa que «En l'exercici d'aquestes competències administratives, la llei garanteix... d) La participació de la iniciativa privada en l'ordenació i gestió territorial i urbanística...».  
  
Sisé. Que actualment no resulta moment idoni per a les parts la programació urbanística de l'àmbit de l'entorn de la Casa Gris (ni en règim de gestió directa, ni indirecta, ni pels propietaris). D'altra banda, tampoc resulta interessant per a l'Ajuntament de Paiporta l'alternativa contemplada en el paràgraf tercer de la clàusula segona de l'acta de cessió de sòl dotacional amb reserva d'aprofitament subscrita, de procedir a la valoració i pagament dels sòls cedits.  
Seté. Amb la finalitat de configurar jurídicament els aprofitaments urbanístics reservats per la subscripció de l'acta, determinar l'ordenació urbanística en la qual es materialitzaran segons la proposta de pla de reforma interior citada en els antecedents, i, en general, procedir a l'execució i desenvolupament de l'esmentada acta, ambdues parts, de conformitat amb el que s'ha manifestat i amb els antecedents descrits, acorden subscriure el present conveni urbanístic conforme a les següents  
  
Clàusules  
Primera. Objecte  
Constitueix l'objecte del present conveni urbanístic l'execució i compliment de l'acta de cessió de sòl dotacional amb reserva d'aprofitament subscrita entre els propietaris i l'Ajuntament de Paiporta en data 23 de desembre de 2008.  
En concret, constitueix l'objecte del present conveni urbanístic la determinació de les obligacions que es deriven per a les parts amb vista a la configuració jurídica dels aprofitaments urbanístics reservats en favor de la propietat i concreció de l'ordenació estructural de l'illa de cases delimitada entre els carrers València, Joan XXIII, Maximiliano Thous i Mestre Chapí de Paiporta, amb caràcter previ a la futura programació urbanística de l'àmbit.  
  
Segona. Compromisos assumits per la propietat  
Els propietaris es comprometen en execució del present conveni urbanístic davant de l'Ajuntament de Paiporta a presentar i pagar aquells documents que siguen necessaris per a l'aprovació del pla de reforma interior modificatiu de l'ordenació estructural de l'illa de cases delimitada entre els carrers València, Joan XXIII, Maximiliano Thous i Mestre Chapí de Paiporta, així com tots els instruments urbanístics i ambientals que puguen necessitar-se a aquest efecte.  
La documentació a aportar pels propietaris, i les actuacions a realitzar per aquests, amb caràcter orientatiu, seran les següents:  
1. Pla de reforma interior modificatiu, que estarà compost per la documentació següent (art. 40 LOTUP):  
a) Documents sense eficàcia normativa:  
1r. Memòria informativa i justificativa.  
2n. Estudi d'integració paisatgística o, si escau, estudi de paisatge, conforme a l'establit en el capítol II del títol I del llibre primer de la LOTUP, així com els altres estudis previstos en l'article 34 de la LOTUP, en la mesura que siga necessari per a l'abast de les seues determinacions.  
3r. Plànols d'estat actual i d'afeccions del territori.  
4t. Inventari d'edificacions existents.  
5é. Estudi de viabilitat econòmica i memòria de sostenibilitat econòmica, si no estigueren convenientment detallats en el pla general estructural.  
b) Documents amb eficàcia normativa:  
1r. Plànols d'ordenació i plànol de conjunt refós que permeta visualitzar el resultat final d'aquesta ordenació en l'entorn o barri adjacent al sector i la seua coordinació amb l'ordenació estructural.  
2n. Ordenança particular d'edificació i usos del sòl, en els casos en què es justifique la seua procedència per necessitats específiques de l'àmbit ordenat, incloses, si escau, les determinacions de l'instrument de paisatge que corresponga.  
3r. En tot cas, respecte a l'edificació existent: ordenances específiques del grau de protecció, del règim de fora d'ordenació o de la seua situació transitòria.  
2. Documentació relativa a l'avaluació ambiental i territorial estratègica, integrada per:  
Document inicial estratègic amb el contingut següent, expressat de manera succinta, preliminar i esquemàtic:  
a) Els objectius de la planificació i la descripció de la problemàtica sobre la qual actua.  
b) L'abast, l'àmbit i el possible contingut de les alternatives del pla que es proposa.  
c) El desenvolupament previsible del pla de reforma interior.  
d) Un diagnòstic de la situació del medi ambient i del territori abans de l'aplicació del pla en l'àmbit afectat.  
e) Els seus efectes previsibles sobre el medi ambient i sobre els elements estratègics del territori, prenent en consideració el canvi climàtic.  
  
f) La seua incardinació en l'Estratègia Territorial de la Comunitat Valenciana i la seua incidència en altres instruments de la planificació territorial o sectorial.  
En els supòsits de l'article 46.3 de la LOTUP, quan l'Ajuntament de Paiporta considere que resulta d'aplicació el procediment simplificat d'avaluació ambiental i territorial estratègica, a més haurà d'incloure's en la documentació:  
a) La motivació de l'aplicació del procediment simplificat d'avaluació ambiental i territorial estratègica.  
b) Un resum dels motius de la selecció de les alternatives contemplades.  
c) Les mesures previstes per a prevenir, reduir i, en la mesura que siga possible, compensar, qualsevol efecte negatiu important en el medi ambient i en el territori, que es derive de l'aplicació del pla, així com per a mitigar la seua incidència sobre el canvi climàtic i la seua adaptació a aquest.  
d) Una descripció de les mesures previstes per al seguiment ambiental del pla.  
Estudi ambiental i territorial estratègic, que haurà de complir els requisits següents:  
a) Ser elaborat amb la precisió i grau de detall assenyalats en el document d'abast, tenint en compte el contingut d'aquest document i els coneixements i mètodes d'avaluació existents, el contingut i nivell de detall del pla, la fase del procés de decisió en què es troba i la mesura en què l'avaluació necessite ser complementada en altres fases del procediment, per a evitar la seua repetició.  
b) Facilitar la informació especificada en l'annex VII de la LOTUP, així com aquella que es considere raonablement necessària per a assegurar la qualitat de l'estudi.  
c) Ser accessible i intel·ligible per al públic i les administracions públiques afectades i contenir un resum no tècnic de la informació a què es refereix l'annex VII de la LOTUP.  
d) Incloure i integrar els estudis exigits per la legislació sectorial per a analitzar els impactes en sectors específics tals com a mobilitat, habitatge, Xarxa Natura 2000, patrimoni cultural, paisatge, entre uns altres.  
Amb caràcter general, els propietaris hauran de redactar i pagar els documents o instruments urbanístics necessaris per a obtenir l'aprovació definitiva del pla urbanístic, tant en seu local com autonòmica, i la corresponent declaració ambiental i territorial estratègica.  
  
Tots els instruments i documents hauran de redactar-se amb el contingut que es fixa en la LOTUP, i en la restant normativa urbanística, ambiental o sectorial que resulte aplicable.  
Tercera. Compromisos assumits per l'Ajuntament de Paiporta  
L'Ajuntament de Paiporta es compromet davant de la propietat, en execució del present conveni urbanístic, a tramitar administrativament, a través del preceptiu procediment, el pla de reforma interior modificatiu de l'ordenació urbanística de l'illa de cases delimitada entre els carrers València, Joan XXIII, Maximiliano Thous i Mestre Chapí de Paiporta, així com tots els instruments urbanístics i ambientals que pogueren ser necessaris a aquest efecte.  
En tot cas, la direcció i la gestió del procés i la potestat d'aprovació dels instruments urbanístics correspon a l'Ajuntament de Paiporta.  
  
Quarta. Validesa i resolució del conveni  
El conveni urbanístic adquirirà validesa des de la signatura d'aquest, i les parts s'obligaran a la realització de totes les actuacions i de la formalització de tots els documents que resulten necessaris perquè aquest tinga la seua total eficàcia.  
La no-aprovació en la seua fase municipal del pla de reforma interior i instruments urbanístics complementaris en el termini de 18 mesos, a comptar des de la presentació per la propietat de la totalitat els documents integrants d'aquells instruments, per causa imputable a la falta de diligència de l'ajuntament en la tramitació administrativa del corresponent procediment administratiu d'aprovació, facultarà la propietat, a la seua lliure voluntat, o bé a notificar la resolució del present conveni, amb la conseqüent extinció dels seus efectes jurídics, o bé a requerir a l'Administració la continuïtat del procediment per un termini procedent per a la seua aprovació. Complit aquest nou termini sense que haja recaigut l'aprovació definitiva, la propietat ostentarà la mateixa doble facultat assenyalada anteriorment.  
Les mateixes conseqüències resultaran aplicables per a la falta de diligència de l'administració municipal en el tràmit d'aprovació autonòmica dels instruments urbanístics, per al supòsit que fóra preceptiva alguna actuació de l'ajuntament.  
En el supòsit d'optar la propietat per la resolució del conveni urbanístic, quedarà facultada per a sol·licitar a l'Administració que procedisca a la valoració del sòl cedit i al seu corresponent abonament econòmic.  
Amb caràcter general, l'incompliment per qualsevol de les parts de les estipulacions establides en aquest document facultarà a l'altra per a instar la seua resolució.  
Cinquena. Jurisdicció competent  
Ambdues parts s'obliguen al compliment del present conveni urbanístic i de la normativa aplicable a aquest efecte. Les qüestions litigioses sorgides d'aquest podran ser recorregudes a través del corresponent recurs contenciós administratiu, conforme al que es disposa en la llei reguladora d'aquesta jurisdicció.  
Sisena. Comunicacions  
La propietat fixa com a domicili a l'efecte de comunicacions i notificacions derivades del conveni present la següent: ..., CP ...  
Qualsevol modificació del domicili de la propietat haurà de ser objecte de comunicació a l'Administració per a la seua validesa.  
I en prova de conformitat, per a deixar-ne constància i perquè tinga els efectes oportuns, s'estén el present edicte per duplicat i a un sol efecte, que signen els interessats en el lloc i la data al principi indicats.  
Ajuntament de Paiporta  
Els propietaris».  
  
El que es publica als efectes previstos en la Llei 5/2014, de 25 de juliol, la Generalitat, d'ordenació del territori, urbanisme i paisatge, de la Comunitat Valenciana en relació amb el Reial Decret Legislatiu 7/2015, de 30 d'octubre, pel qual s'aprova el text refós de la Llei del Sòl i Rehabilitació Urbana. Contra la present resolució, que posa fi a la via administrativa, es pot interposar recurs potestatiu de reposició davant del mateix òrgan que l'ha dictat, en el termini d'un mes comptat des de l'endemà de la seua notificació (art. 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener). O bé es podrà interposar directament recurs contenciós administratiu davant dels jutjats d'aquest orde jurisdiccional amb seu a València, en el termini de dos mesos a comptar des de l'endemà de la seua notificació (art. 8 i 46 de la Llei 29/1998. de 13 de juliol, reguladora de la jurisdicció contenciosa administrativa).  
  
Si interposat el recurs potestatiu de reposició, no es dicta i notifica la resolució del recurs en el termini d'un mes, establit per l'article 117.2 de la Llei 30/1992 citada, el recurs s'entendrà desestimat, de conformitat amb l'article 44.2 de la mateixa llei, i podrà interposar recurs contenciós administratiu en el termini de sis mesos des de l'endemà del dia en què es produïsca l'acte presumpte, davant del mateix òrgan judicial indicat en el paràgraf anterior.  
Tot això sense perjudici que els interessats puguen interposar els altres recursos que consideren pertinents.  
  
Paiporta, 21 d'abril de 2016.- L'alcaldessa: Isabel Martín Gómez.